Rekord-kokaïen-vonds by OR TamboDie kokaïen is in houers vir skoonheidsmiddelprodukte versteek (Foto: SAID) Doeanebeamptes by die OR Tambo Internasionale Lughawe in Johannesburg het Saterdag die grootste kokaïen-vonds ooit vir Suid-Afrikaanse doeanebeamptes gemaak. Doeanebeamptes het beslag gelê op 271 kg kokaïen met ŉ geraamde straatwaarde van R78 miljoen. Babs Naidoo, woordvoerder van die Suid-Afrikaanse Inkomstediens, het gesê die dwelmmiddels is in ŉ vragpakhuis gevind tydens ŉ roetine-ondersoek. Die besending was gemerk as “skoonheidsmiddels” op die amptelike dokumentasie, maar is gemerk vir nadere ondersoek deur uitkenningstegnieke waarvan die doeanebeamptes gebruik maak. Die bokse is fisies ondersoek nadat snuffelhonde op die vrag reageer het. “Daar was wel haarprodukte in die bokse, maar ŉ dwelmtoets is op ŉ paar houers gedoen en dit het positief getoets vir kokaïen,” het Naidoo bygevoeg. Die dwelmmiddels was op pad van Sao Paulo in Brasilië na Nairobi in Kenia. Dit is aan die polisie oorhandig vir verdere ondersoek.